Carcaixent serà un dels municipis per on passarà «El Repte Solidari Contra el Càncer 2018»
05 de abril de 2018

Carcaixent

El pròxim 13 d'abril arrancarà des d’Ontinyent el ‘Repte Solidari Contra el Càncer 2018’, una carrera en què 40 participants completaran 120 quilòmetres en 24 hores travessant 17 municipis valencians, entre els quals es troba Carcaixent. Es tracta d’una iniciativa impulsada per l'Associació Espanyola Contra el Càncer (AECC) que s’ha presentat este matí en un acte en la Diputació de València, en el qual han estat presents la regidora de Benestar Social, Teresa Oliver, i membres de l’AECC Carcaixent.

En el repte solidari, un total de 40 persones que han patit,  o pateixen, directament o indirectament la malaltia completaran els 120 quilòmetres que separen Ontinyent d'Almussafes en 24 hores. Durant el trajecte recorreran 17 localitats valencianes, a un ritme mitjà de 9 minuts per quilòmetre, amb la dificultat de menjar i sopar durant el recorregut sense parar a dormir. Una carrera ideada per a fomentar la informació i prevenció del càncer per totes les poblacions per les quals transcorrerà l'esdeveniment. El pas per Carcaixent està previst per al dia 14 d’abril a les 12:00 hores.